На основу члана 82. тачке 1) Закона о ветеринарству у Босни и Херцеговини („Службени гласник БиХ“, број 34/02), а у вези с чл. 5. и 6. Одлуке о праћењу резидуа одређених супстанција у живим животињама и у производима животињског поријекла („Службени гласник БиХ“, бр. 1/04, 40/09 и 44/11), директор Канцеларије за ветеринарство Босне и Херцеговине донио је

**УПУТСТВО**

**О ПРОВОЂЕЊУ ПЛАНА ПРАЋЕЊА И КОНТРОЛЕ РЕЗИДУА ЗА 2021. ГОДИНУ**

**Члан 1.**

**(Предмет)**

Овим Упутством регулише се начин доношења и провођења Плана праћења и контроле резидуа за 2021. годину.

**Члан 2.**

**(Контрола резидуа)**

(1) Контрола резидуа има за циљ заштиту здравља потрошача и обезбјеђивање услова за несметану трговину животињама и производима животињског поријекла.

(2) Праћење и контрола резидуа проводи се у складу с одредбама Одлуке о праћењу резидуа одређених супстанција у живим животињама и у производима животињског поријекла ("Службени гласник БиХ", бр. 1/04, 40/09 и 44/11) (у даљем тексту: Одлука).

(3) У складу с одредбама Одлуке, а у сврху контроле резидуа у живим животињама и у производима животињског поријекла, израђује се и доноси План праћења и контроле резидуа (у даљем тексту: План).   
  
(4) Сврха Плана јесте провјера да ли се на подручју Босне и Херцеговине користе забрањене супстанције у лијечењу животиња и да ли се у лијечењу животиња поштовала каренца лијека те да ли се у храни налазе контаминанти, а све с циљем заштите здравља потрошача.

(5) Осим контроле резидуа која се проводи у складу с одредбама Одлуке власници или одговорна лица у објектима дужни су да обезбиједе да се контрола резидуа проводи и на основу властите процјене ризика, која је специфична у односу на врсту/категорију објекта, поријекло сировине, производне процесе, итд. (HACCP).

**Члан 3.**

**(Доношење Плана)**

(1) У складу с одредбама Одлуке Канцеларија за ветеринарство Босне и Херцеговине (у даљем тексту: Канцеларија) је одговорна за:

1. израду Плана;

б) координисање активности које проводе надлежни органи ентитета и Брчко Дистрикта Босне и

Херцеговине;

ц) сакупљање, обраду и анализу података који су потребни за процјену ефекта праћења;

д) извјештавање релевантних свјетских организација и других заинтересованих страна, најкасније до 31. марта сваке године, о подацима и резултатима Плана и

e) надзирање провођења Плана.

(2) Канцеларија у сарадњи с надлежним органима ентитета и Брчко Дистрикта Босне и Херцеговине израђује и врши расподјелу броја узорака те проводи План за сваку календарску годину.

(3) Након усаглашене расподјеле броја узорака Канцеларија, у зависности од подручја надлежности на којем је планирано узорковање, доставља План надлежним органима ентитета и Брчко Дистрикта Босне и Херцеговине:

а) Федералном министарству пољопривреде, водопривреде и шумарства – Сектор за

ветеринарство;

б) Министарству пољопривреде, шумарства и водопривреде РепубликеСрпске – Ресор за

ветеринарство;

ц) Федералној управи за инспекцијске послове – Инспекторат ветеринарске инспекције;

д) Републичкој управи за инспекцијске послове Републике Српске – Ветеринарска инспекција;

е) Одјељењу за пољопривреду, шумарство и водопривреду Брчко Дистрикта Босне и

Херцеговине – Пододјељење за ветеринарство и

ф) Инспекторату Брчко Дистрикта Босне и Херцеговине.

(4) Надлежни органи ентитета достављају План кантоналним министарствима пољопривреде и/или кантоналним управама за инспекцијске послове у Федерацији Босне и Херцеговине и општинским ветеринарским инспекцијама у Републици Српској, који су надлежни за провођење узорковања у склопу Плана.

(5) На основу годишњег Плана, Канцеларија у сарадњи с надлежним органима ентитета и Брчко Дистрикта Босне и Херцеговине, израђује мјесечни план узорковања на резидуе који се доставља главним ветеринарским инспекторима и ветеринарским инспекторима задуженим за провођење узорковања.

(6) Канцеларија је задужена за праћење реализације Плана.

**Члан 4.**

**(План)**

(1) Све супстанције које се испитују у склопу Плана подијељене су у двије основне групе:

1. **група А** - забрањене супстанције за које се контрола резидуа проводи у сврху откривања илегалног давања забрањених супстанција или злоупотребу одобрених супстанција и

б) **група Б** – одобрене супстанције за кориштење за које се контрола резидуа проводи у сврху

провјере поштовања максимално дозвољених количина резидуа ветеринарских лијекова и контаминаната у складу с важећим прописима.

(2) План обухвата праћење и контролу резидуа супстанција из става (1) овог члана у узорцима ткива и тјелесних течности код сљедећих врста животиња и производа животињског поријекла:

1. говеда;

б) овце;

ц) свиње;

д) перад (бројлери);

е) риба;

ф) кравље млијеко;

г) овчије или козије млијеко;

х) кокошија јаја и

и) мед

(3) Испитивање резидуа појединих супстанција из става (1) овог члана код појединих врста животиња и у производима животињског поријекла врши се у складу с Анексом II Одлуке.

(4) Број узорака који се испитује у склопу Плана одређује се ускладу с Анексом III Одлуке, који прописује обим и учесталост узорковања код појединих врста животиња и производа животињског поријекла.

(5) Анализа узорака се врши искључиво у овлаштеним лабораторијама, a које је Канцеларија у складу с важећим прописима о јавним набавкама изабрала у поступку јавне набавке лабораторијских услуга за анализу резидуа ветеринарских лијекова и контаминаната.

(6) Контрола резидуа појединих супстанција у склопу Плана врши се према прописаним максимално дозвољеним количинама за ветеринарске лијекове и контаминанте у складу с важећим прописима.

(7) Канцеларија План доставља Генералном директорату за здравље и безбједност хране Европске комисије (DG SANTE) на прописаном обрасцу најкасније до 31. марта текуће године, укључујући податке и резултате Плана из претходне године.

**Члан 5.**

**(Узорковање)**

(1) Код сваког службеног узимања узорака, узорковање мора бити непредвидиво, неочекивано и не смије се вршити у неко унапријед утврђено вријеме нити тачно одређеног дана у седмици.

(2) Узорковање се мора проводити у промјењивим интервалима током цијеле године, с тим да се узме у обзир и чињеница да се током узгоја животиња неке супстанције примјењују само у одређеном периоду године.

(3) Не доводећи у питање захтјеве Плана, код одабира узорака узимају се у обзир друге расположиве информације као што су употреба још непознатих супстанција, изненадна појава болести у одређеним регијама, сумња на недозвољене или неовлаштене поступке и слично.

(4) Временски период узимања узорака траје од 01.04. текуће године до 31.03. наредне године.

**Члан 6.**

**(Службени узорак)**

(1) Службени узорак је узорак који је узет од стране ветеринарског инспектора према прописаном поступку и који се на анализу доставља с приложеним прописаним обрасцем.

(2) Изузетно у присуству ветеринарског инспектора узорке који се узимају на имању, као што су крв и урин, могу узимати ветеринари који су запослени у ветеринарским станицама или амбулантама.

(3) Критеријуми за одређивање прихватљивости узорака за испитивање у склопу Плана наведени су у Прилогу I овог Упутства.

**Члан 7.**

**(Идентификација узорка)**

Идентификација узорка се врши на начин да се серијски број записника о узимању узорака за анализу резидуа уписује на амбалажу у коју је узорак упакован и на безбједносну самољепљиву кесу за паковање узорка.

**Члан 8.**

**(Мјесто узорковања)**

(1) Узорци се узимају код физичких и правних лица која се баве производњом, прерадом, паковањем и продајом живих животиња и производа животињског поријекла.

(2) Мјесто узорковања су имања (говеда, перад, млијеко, јаја, сточна храна, вода), рибогојилишта, објекти за клање животиња и објекти за сакупљање и паковање примарних производа животињског поријекла (јаја, млијеко и мед) (у даљем тексту: објекти).

**Члан 9.**

**(Стратегија узорковања)**

(1) Циљеви Плана су:

a) откривање недозвољеног лијечења животиња, односно употребе забрањених супстанција

или употреба одобрених супстанција или производа у друге сврхе од оних за које су одобрене и/или у условима другачијим од оних који су прописани;

b) утврђивање да ли резидуе ветеринарских лијекова, пестицида и загађивача околине у животињским ткивима и у производима животињског поријекла одговарају прописаним максимално дозвољеним количинама;

ц) истраживање и откривање узорка заостајања резидуа у храни животињског поријекла.

(2) Узорци морају бити циљани узимајући у обзир минимум критеријума као што су пол, старост, врста и начин узгоја, све доступне информације о произвођачу те све доказе о некоректној употреби или злоупотреби одређених супстанција.

(3) Узимање службених узорака се врши у складу с Анексом III Одлуке тако да је увијек могуће утврдити мјесто поријекла животиње односно производа животињског поријекла гдје је извршено узорковање.

**Члан 10.**

**(Циљани узорак)**

Циљани узорак је узорак који се узима у складу са стратегијом узорковања како је описано у члану 9. овог Упутства.

**Члан 11.**

**(Сумњиви узорак)**

(1) Сумњиви узорак је узорак који је узет:

a) као посљедица налаза недозвољених резидуа у узорцима узетим у складу са захтјевима из члана 5. Одлуке;

б) због разлога наведених у члану 11. Одлуке;

ц) према захтјевима из члана 25. став 1. тач. а) и б) Одлуке.

**Члан 12.**

**(Најмањи број животиња код узимања сумњивог узорка)**

Кад се узима сумњиви узорак, који такође мора бити циљано одабран, однос броја животиња у једном узгоју односно животиња за клање истог власника животиња према броју животиња од којих треба узети узорак одређен је у Прилогу III овог Упутства.

**Члан 13.**

**(Истрага)**

(1) У случају неусклађеног налаза резидуа, како би се истражио и открио узрок појаве резидуа, ветеринарски инспектор је дужан да проведе сљедеће активности:

a) након обавјештења о неусклађеном налазу одмах провјерити да ли се предметни производ животињског поријекла још налази на тржишту те ако се производ налази на тржишту, а налаз је неусклађен, производ се конфискује и нешкодљиво уништава;

б) прикупити све информације које су потребне како би се могло утврдити поријекло животиње односно имање с којег животиња потиче те уколико имање није у оквиру територијалне надлежности ветеринарске инспекције гдје је узорак узет, писмено и усмено обавијестити ветеринарску инспекцију подручја на којем се налази спорно имање;

ц) провести испитивање на имању с којег животиња потиче с циљем утврђивања да ли је било лијечења или недозвољеног лијечења;

д) у случају недозвољеног лијечења провести испитивање поријекла супстанција или производа на мјесту производње, руковања, складиштења, превоза, примјене, продаје, зависно од потреба;

е) у случају лијечења животиње провјерити ко је обавио лијечење животиња, провјерити евиденцију лијечења на имању и извршити контролу употребе ветеринарских лијекова што подразумијева провјеру да ли је лијек регистрован за употребу на територији Босне и Херцеговине, гдје је лијек набављен, да ли се поштовала каренца лијека, да ли постоји рецепт о употреби лијека;

ф) у случају лијечења од стране ветеринара из ветеринарске станице/амбуланте провјерити амбулантни протокол;

г) на имању, према потреби, испитати сточну храну и воду за напајање животиња, а у зависности од врсте супстанције која је утврђена;

х) прегледати посуђе из којег животиња узима храну и воду и

и) провести свако додатно испитивање које сматра потребним.

(2) Ветеринарски инспектор је дужан да о свим проведеним активностима обавијести Канцеларију, надлежне органе ентитета или Брчко Дистрикта Босне и Херцеговине.

**Члан 14.**

**(Мјере код узимања сумњивог узорка)**

(1) Када узима узорке животиња или животињских производа за које на основу резултата претходних испитивања или информација с терена, сумња да садрже резидуе одобрених супстанција у количинама већим од прописане, максимално дозвољене, количине (у даљем тексту: МДК) или садрже резидуе неодобрених супстанција, ветеринарски инспектор такве животиње, њихове трупове, органе или производе не смије стављати у промет односно у даљу обраду и/или прераду до добијања резултата лабораторијских анализа.

(2) У случају сумње на недозвољено лијечење животиња односно на примјену забрањених супстанција или примјену одобрених супстанција у друге сврхе од оних за које су одобрене, ветеринарски инспектор ће поступити у складу с чланом 25. Одлуке.

**Члан 15.**

**(Мјере у случају налаза резидуа у количинама већим од МДК и недозвољеног лијечења)**

(1) У случају налаза резидуа ветеринарских лијекова, пестицида и других супстанција у количинама већим од МДК, ветеринарски инспектор ће поступити у складу с чл. 19. и 21. Одлуке.

(2) Ветеринарски инспектор мора задржати трупове и органе закланих животиња и животињске производе до добијања резултата анализа.

(3) У случају да је потврђено недозвољено лијечење ветеринарски инспектор поступа у складу с поступком описаним у члану 24. Одлуке*.*

**Члан 16.**

**(Случајни узорак)**

Случајни узорак је узорак узет на основу статистичког разматрања како би се обезбиједили репрезентативни подаци.

**Члан 17.**

**(Циљано узорковање на имању – критеријуми за селекцију циљаних узорака)**

(1) Имање на којем ће се обавити узорковање бира се према информацијама с терена или према другим подацима о неком имању/имањима као што су начин држања и узгоја животиња, исхрана, пасмина, пол животиње.

(2) Када је одабрао имање, ветеринарски инспектор процјењује све животиње на имању и бира животињу(е) од којих ће узорак бити узет.

(3) У обављању процјене из става (2) овог члана у обзир се морају узети:

а) информације које указују на употребу фармаколошки активних супстанција;

б) секундарне полне карактеристике животиње(а);

ц) промјене у понашању животиње(а);

д) исти степен развоја код групе животиња различитих пасмина/категорија;

е) животиње доброг гојидбеног стања/добре грађе и с мало масног ткива.

(4) При узимању узорака треба избјегавати вишекратно узорковање на истом имању, односно узорковање животиња поријеклом с истог имања.

**Члан 18.**

**(Циљано узорковање у објектима-критеријуми за селекцију циљаних узорака)**

(1) При процјени које ће животиње, трупови и/или производи животиња бити узорковани ветеринарски инспектор треба узети у обзири сљедеће критеријуме:

a) пол, старост и врсту животиње, те начин узгоја/држања животиња;

б) информације о произвођачу;

ц) знакове који упућују на употребу фармаколошки активних супстанција;

д) уобичајену праксу везану за употребу одређених фармаколошки активних супстанција у

систему узгоја из којег потичу животиње(а);

е) доказе о недозвољеном лијечењу.

(2) Код узимања узорака треба избјегавати вишеструко узимање узорака од истог произвођача.

**Члан 19.**

**(Врста циљаног узорка који ће се узети)**

За откривање фармаколошки активних супстанција узимају се одговарајући прикладни узорци у складу са захтјевима Плана (ткива, органи, тјелесне течности, производи, вода и храна за животиње).

**Члан 20.**

**(Количина узорка)**

(1) Најмања количина узорка мора бити довољна како би лабораторија могла провести комплетан аналитички поступак што подразумијева анализу узорка оријентацијском и по потреби потврдном методом.

(2) Сваки узорак се мора подијелити на два једнака дијела односно подузорка на којима се може обавити комплетан аналитички поступак.

(3) Дијељење узорка се може вршити на мјесту узорковања или у лабораторији али се због правилног чувања узорка и обавезе лабораторије да у случају неусклађености одмах обави анализу потврдном методом, дијељење узорка врши у лабораторији.

(4) Лабораторија је дужна да чува други дио узорка 60 дана.

(5) Најмања количина узорка која се треба доставити на анализу наведена је у Прилогу II овог Упутства.

**Члан 21.**

**(Амбалажа и паковање узорка)**

(1) Узорак се узима односно пакује у једнократну амбалажу за узимање узорака на резидуе у склопу Плана, коју обезбјеђује Канцеларија и за ту намјену доставља ветеринарским инспекторима заједно са записницима о узимању узорака за анализу резидуа.

(2) Једнократна амбалажа (посуде и боце различитих димензија, епрувете, безбједносне самољепљиве кесе) мора бити таква да одржи цјеловитост узорка, онемогући замјену узорка, унакрсну контаминацију и кварење, односно узорци морају бити запаковани на такав начин да се у случају отварања паковања види да је нарушен интегритет паковања.

(3) Узорак за анализу након узимања и паковања мора бити адекватно затворен и заштићен.

**Члан 22.**

**(Транспорт узорака у лабораторију)**

(1) Транспорт узорака врши ветеринарски инспектор, Канцеларија, лабораторија или друго правно лице у зависности од услова потписаног оквирног споразума односно уговора.

(2) Када транспорт узорака врши Канцеларија, лабораторија или друго правно лице врши се само преузимање узорака од ветеринарског инспектора и достава узорака у изабране лабораторије за поједине анализе резидуа.

(3) Уколико се узорак/узорци не могу одмах доставити на анализу потребно је извршити њихово складиштење на начин описан у члану 23. овог Упутства.

(4) Транспорт узорака се врши у расхладним уређајима тј. преносним фрижидерима на температури од 0⁰ C до +4° C како би се обезбиједио хладни ланац током транспорта.

(5) Преносиви фрижидери треба да буду означени тако да на папиру формата А4 стоји натпис: „УЗОРЦИ НА РЕЗИДУЕ“ како се не би доводио у сумњу њихов садржај.

(6) У случају када се узорци анализирају у лабораторијама изван Босне и Херцеговине транспорт узорака се врши службеним возилом Канцеларије, лабораторије или другог правног лица у зависности од услова потписаног оквирног споразума односно уговора.

(7) Пошиљку узорака обавезно треба да прати списак узорака с бројем записника, врстом супстрата за анализу, испитивањем које се захтијева на узорку као и изјавом у којој се наводи лице које врши транспорт, број узорака и податак да пошиљка не представља инфективни материјал те да ће узорци бити нешкодљиво уништени од стране лабораторије након завршене анализе.

(8) Транспорт узорака од ветеринарског инспектора до лабораторије договара се телефоном као најбржим и најлакшим видом комуникације.

**Члан 23.**

**(Чување и складиштење узорака)**

(1) У случају када ветеринарски инспектор није у могућности одмах након узимања узорка доставити исти у лабораторију, односно када се узорак не може одмах доставити на анализу, потребно је начином чувања обезбиједити стабилност и цјеловитост узорка, тако да:

а) мишић, јетра, бубрег, масно ткиво и млијеко дубоко се замрзавају након узорковања на

температури од -15º C до -20º C;

б) јаја се чувају на температури од 0º C до +4º C;

ц) крв се по могућности одмах шаље у овлаштену лабораторију, те уколико је могуће одмах

издвојити серум или плазму ради дужег чувања на температури од +4º C или замрзнути на

- 20º C;

д) урин се чува на температури од 0º C до +4° C или се замрзава;

е) мед се чува на собној температури;

ф) вода се чува на температури од 0º C до +4° C;

г) храна за животиње се чува на температури од 0º C до +4° C.

(2) Максимално вријеме чувања узорака након њиховог узимања је:

а) за дубоко смрзнуте узорке као што су мишић, јетра, бубрег, масно ткиво и млијеко10 дана;

б) за јаја 10 дана;

ц) крв се по могућности одмах након узорковања шаље у лабораторију;

д) за урин 10 дана;

е) за мед 10 дана и

ф) за воду и храну за животиње 10 дана.

(3) Приликом чувања односно складиштења узорака треба водити рачуна о температурном режиму на којем се чувају узорци те фрижидери и замрзивачи треба да имају термометре за праћење температуре и контролне листе у које се уписује температура.

**Члан 24.**

**(Записник о узимању узорака за анализу резидуа)**

(1) Записник о узимању узорака за анализу резидуа (у даљем тексту: Записник) обезбјеђује Канцеларија и доставља ветеринарским инспекторима који путем отпремнице задужују одређени број записника у зависности од броја узорака које морају узети у склопу Плана.

(2) За сваки узети узорак мора се водити Записник – Серија А.

(3) Записник мора бити јасно и читко попуњен од стране ветеринарског инспектора који врши узорковање.

(4) Један записник о узорковању прати само један узорак са захтјевом за једну анализу, осим у случају код узорковања млијека и јаја гдје се на једном записнику захтијевају најмање три анализе.

(5) Када се узорковање врши о трошку власника/произвођача попуњава се Записник – Серија Б, који се попуњава на исти начин као и записник из Серије А.

(6) У Записник се, у зависности од мјеста узорковања, морају уписати сљедећи подаци:

a) адреса надлежног органа;

б) име ветеринарског инспектора или број овлаштења;

ц) број протокола из евиденције ветеринарског инспектора;

д) датум узорковања;

е) име и адреса власника животиња или животињских производа или одговорног лица;

ф) регистрацијски број имања с којег животиња потиче, када се узорковање обавља на

имању;

г) регистрацијски број клаонице или другог одобреног објекта у којем је узорковање

обављено;

х) идентификацијску ознаку животиње – број ушне маркице или производа – серија

производа;

и) врсту животиње;

ј) врсту ткива односно врсту узорка које се шаље на анализу;

к) информацију о лијечењу у периоду од четири седмице прије узорковања када се

узорковање обавља на имању;

л) врсте супстанција или групе супстанција које треба испитати у узорку.

(7) Друга копија Записника која се доставља у лабораторију заједно са узорком садржи сљедеће податке:

а) адресу надлежног органа који је доставио узорак;

б) име ветеринарског инспектора или број овлаштења;

ц) број протокола из евиденције ветеринарског инспектора;

д) датум узорковања;

е) врсту животиње;

ф) врсту ткива или производа који се шаље на анализу;

г) врсту супстанција или групе супстанција које треба испитати у узорку.

(8) По Записнику који непотпун или неправилно попуњен неће се обавити анализа.

(9) Записник мора потписати ветеринарски инспектор који је узео узорак и власник или одговорно лице у одобреном објекту, односно власник или одговорно лице на имању.

**Члан 25.**

**(Чување Записника)**

(1) Оригинал Записника остаје код ветеринарског инспектора и он је за исти одговоран, те неовлаштена лица не смију имати приступ оригиналу Записника.

(2) Другу копију Записника ветеринарски инспектор доставља заједно са узорком у лабораторију или Канцеларију у зависности од начина транспорта узорака како је описано у члану 22. овог Упутства.

(3) Трећу копију Записника ветеринарски инспектор након проведеног узорковања доставља надлежним органима ентитета и Брчко Дистрикта Босне и Херцеговине, а у зависности од подручја гдје је узорковање извршено:

a) Федералном министарству пољопривреде, водопривреде и шумарства – Сектор за

ветеринарство;

б) Министарству пољопривреде, шумарства и водопривреде Републике Српске – Ресор за

ветеринарство и

ц) Одјељењу за пољопривреду, шумарство и водопривреду Брчко Дистрикта Босне и

Херцеговине – Пододјељење за ветеринарство.

(4) Четврта копија Записника остаје власнику животиња односно власнику/одговорном лицу у објекту.

(5) Пету копију Записника ветеринарски инспектор доставља Канцеларији.

**Члан 26.**

**(Извјештавање)**

(1) Лабораторија је дужна да извјештава Канцеларију о проведеним анализама и да води Евиденцију о обављеним испитивањима службених узорака који су узети у склопу Плана (у даљем тексту: Евиденција).

(2) Након обављеног испитивања одређеног броја узорака запримљених на анализу, лабораторија је дужна да достави Канцеларији извјештаје о проведеној анализи и Евиденцију на прописаном обрасцу који се налази у Прилогу IV овог Упутства.

(3) Лабораторија попуњену Евиденцију доставља Канцеларији путем е-maila.

(4) Канцеларија копије извјештаја о проведеној анализи, путем поште или електронских средстава, доставља:

a) ветеринарском инспектору који је извршио узорковање;

б) Федералном министарству пољопривреде, водопривреде и шумарства – Сектор за

ветеринарство;

ц) Министарству пољопривреде, шумарства и водопривреде Републике Српске – Ресор за

ветеринарство;

д) Федералној управи за инспекцијске послове – Инспекторат ветеринарске инспекције;

е) Републичкој управи за инспекцијске послове Републике Српске – Ветеринарска инспекција;

ф) Одјељењу за пољопривреду, шумарство и водопривреду Брчко Дистрикта Босне и

Херцеговине – Пододјељење за ветеринарство и

г) Инспекторату Брчко Дистрикта Босне и Херцеговине.

(5) У случају да се ради о сумњивом узроку лабораторија је дужна да одмах обави анализу и по обављеној аналитичкој претрази најбржим могућим путем (е-mail или телефон) обавијести Канцеларију о резултатима анализе, а Канцеларија обавјештава ветеринарског инспектора који је узео узорак.

(6) У случају када су резултати анализа неусклађени лабораторија је дужна, одмах по обављеној аналитичкој претрази, путем телефона или еmail-а, да обавијести Канцеларију о утврђеној неусклађености, а Канцеларија обавјештава ветеринарског инспектора који је узео узорак.

(7) Када су резултати анализа неусклађени лабораторија је дужна у рокуод 24 часа да достави Канцеларији извјештај о проведеној анализи с циљем предузимања мјера у складу с Одлуком.

**Члан 27.**

**(Прилози)**

Прилози I, II, III и IV чине саставни дио овог Упутства.

**Члан 28.**

**(Ступање на снагу)**

Ово Упутство ступа на снагу даном доношења и објављује се у Службеном гласнику БиХ.

**Д И Р Е К Т О Р**

\_\_\_\_\_\_\_\_\_\_\_\_\_\_\_\_

**Љубомир Калаба**

Број: ##Бројакта##

Датум: ##Датум##

**Прилог I**

**Критеријуми за одређивање прихватљивости узорака за испитивање у склопу**

**Плана праћења резидуа**

|  |  |  |
| --- | --- | --- |
| **Врста неусклађености** | **Узорак се испитује**  **Да/Не** | **Образложење/Мјере** |
| Недовољна количина узорка приликом узорковања | Не | Немогућност провођења оријентацијске (screening) и потврдне методе – могуће је поново тражити узорак |
| Узорковање-  Погрешан пол животиње | Не | Погрешан пол животиње уписан на записнику у односу на анализу која се тражи |
| Погрешна врста ткива узета приликом узорковања | Не | Погрешна врста ткива наведена на записнику у односу на анализу која се тражи |
| Узорковање – погрешна старост животиње | Да | Узорак узет од животиње друге старости од захтијеване (у записнику тражено од телета, узет од краве) – узорак се испитује |
| Хемолиза крви | Не | Крв није узета на прописани начин и дошло је до хемолизе |
| Квар узорка | Не | Ткиво није узето и достављено на прописани начин те је дошло до кварења узорка |
| Узорак није упакован у одговарајућу амбалажу | Не | Уколико узорак није послат у одговарајућој амбалажи |
| Паковање/амбалажа није прописно затворена или означена | Не | Када је видљиво да је узорак послат у непрописно затвореној и означеној амбалажи |
| Оштећена амбалажа/паковање | Не | Оштећење амбалаже/паковања може довести до контаминације или губитка дијела узорка |
| Непотпуно или неправилно испуњен записник | Не | Уколико је записник неправилно испуњен или одређене рубрике нису испуњене |
| Записник без потписа | Не | Када на записнику недостаје потпис службеног/овлаштеног ветеринара |
| На записнику недостаје датум или вријеме | Не | Када нису уписани датуми узорковања или слања и/или тачно вријеме |
| Недостаје записник | Не | Када уз узорак за испитивање недостаје записник |
| Одмрзнути узорак | Не | Када је достављени узорак одмрзнут и толико промијењен да је немогуће извршити испитивање |
| Одмрзавање узорка | Да | Када је достављени узорак одмрзнут али није промијењен тако да је могуће извршити испитивање |
| Оштећење узорка | Не | Уколико је код припреме узорка дошло до контаминације – могуће тражити поновно узорковање |
| Изгубљен узорак | Не | У лабораторији дошло до губитка узорка – могуће тражити поновно узорковање |
| Проблеми са испитивањем у лабораторији | Не | Уколико због проблема са испитивањем није остала довољна количина узорка – могуће тражити поновно узорковање |
| Два или више матрикса у једном паковању | Не | Различити матрикси морају бити одвојени због могућности унакрсне контаминације |
| Предуго вријеме складиштења узорка | Не | Предуго вријеме складиштења умањује могућност провођења мјера и follow-up процедуре |

**Прилог II**

**Најмања количина узорка која се треба доставити на анализу**

|  |  |  |
| --- | --- | --- |
| **Врста ткива, органа, производа** | **Количина** | **Напомена** |
| Мишић | 250 г | - односи се на мишић без костију,  - најбоље је доставити мишић врата или дијафрагме (ако се ради о узорковању трупа) или неки други мишић без костију,  - ако се ради о нпр. месу кунића онда је најбоље доставити четвртину трупа без коже и костију,  - ако се ради о перади тежине 2-3 кг, узима се месо батка и карабатка без костију и друго тамно месо исте животиње,  - ако се ради о перади тежине 1-2 кг, узима се месо батка и карабатка без костију и друго тамно месо од 3-6 животиња |
| Масно ткиво | 500 г | - најбоље абдоминално или поткожно масно ткиво и бубрежно масно ткиво,  -aко се ради о масном ткиву перади узима се абдоминално масно ткиво са више животиња из истог лота |
| Јетра | 250 г | - цијела јетра или комад јетре тражене количине |
|  | 100 г | - ако се ради о јетри перади узима се јетра од више животиња из истог лота |
| Бубрег | 250 г | - један или оба бубрега исте животиње,  - уколико су бубрези једне животиње лакши од тражене количине, узимају се бубрези више животиња из истог лота |
| Млијеко | 250 мл | - ако се узоркује млијеко у праху узима се као узорак оргинално паковање или најмање 100 грама |
| Сир, маслац, ферментисани производи | 300 г |  |
| Јаја |  | - један узорак је 12 јаја |
| Риба | 500 г | - свјежа, смрзнута, димљена, саламурена риба |
| Шкољке | 500 г |  |
| Мед | 100 г | - на анализу се доставља течни или згуснути мед  - ако се ради о меду у саћу, течну фракцију треба одвојити од круте |
| Крв | 30 - 50 мл |  |
| Урин | 60 мл |  |
| Вода за пиће | 500 мл | - воду узети из појилица с више мјеста |
| Храна за животиње | 1 кг | - храну за животиње треба узети из хранилица испред животиња с више мјеста  -код неких врста хране због великог постотка влаге узорак прво одложити у папирну кесу |

**Прилог III**

|  |  |  |  |  |  |  |  |
| --- | --- | --- | --- | --- | --- | --- | --- |
| **Н** | Репрезентативни узорак **(н)** код којег је вјероватноћа **п** (да ћемо открити бар 1 животињу која има резидуе) = 99% | | | | | | |
|  | **м =20%** | **м = 50%** | **м = 60%** | **м = 70%** | **м = 80%** | **м = 90%** | **м = 95%** |
| 10 | 10 | 5 | 4 | 3 | 3 | 2 | 2 |
| 25 | 14 | 6 | 5 | 4 | 3 | 2 | 2 |
| 50 | 17 | 6 | 5 | 4 | 3 | 2 | 2 |
| 75 | 18 | 7 | 5 | 4 | 3 | 2 | 2 |
| 100 | 19 | 7 | 5 | 4 | 3 | 2 | 2 |
| 200 | 20 | 7 | 5 | 4 | 3 | 2 | 2 |
| 500 | 21 | 7 | 5 | 4 | 3 | 2 | 2 |
| 1.000 | 21 | 7 | 6 | 4 | 3 | 2 | 2 |
| 10.000 | 21 | 7 | 6 | 4 | 3 | 2 | 2 |
| **Н** – број животиња у групи; **н**- број узорака који треба узети; **м-**број животиња за које се може претпоставити да посједују резидуе | | | | | | | |

**Најмањи број животиња код узимања сумњивог узорка**

**Прилог IV**

**Евиденција о обављеним испитивањима службених узорака који су узети у склопу Плана праћења и контроле резидуа**

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **1.** | **2.** | **3.** | **4.** | **5.** | **6.** | **7.** | **8.** | **9.** | **10.** | **11.** | **12.** | **13.** | **14.** | **15.** | **16.** | **17.** | **18.** |
| **Редни број** | **Број записника** | **Датуми вријеме узимања узорка** | **Врста животиње и пол** | **Врста узорка** | **Супстанција за анализу (група резидуа)** | **Ветеринарски инспектор који је извршио узорковање** | **Сумњив узорак Да/Не** | **Датум пријема узорка у лабораторију** | **Број извјештаја о испитивању** | **Метода испитивања** | **Навести све испитане супстанције испитане** | **Нивои детекције/**  **квантификације (ЛОД, ЛОQ, CCбета, CCалфа)** | **Утврђена вриједност** | **Прописана вриједност** | **Усклађен/**  **Неусклађен резултат** | **Датум почетка испитивања** | **Датум завршетка испитивања** |
|  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |

* Евиденција се односи на испитивања обављена за серију запримљених узорака
* У колони од броја 1. до броја 8. уписују се подаци из записника о узимању узорака за анализу резидуа
* У колони од броја 9. до броја 18. уписују се подаци лабораторије о обављеном испитивању